Na podlagi Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg , 3/22 – ZDeb in 165/22 – ZZNŠP v nadaljevanju: ZUJIK) in Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16; v nadaljevanju: Pravilnik o izvedbi javnega poziva in javnega razpisa) Ministrstvo za kulturo objavlja

Javni poziv za izbor kulturnih projektov mednarodnega sodelovanja na področju vizualnih umetnosti, intermedijskih umetnosti in oblikovanja, ki jih bo v obdobju od januarja do junija 2024 sofinancirala Republika Slovenija iz proračuna, namenjenega za kulturo, z oznako JCP-MED-VIZ-POM-2024

**1. Naziv in sedež naročnika javnega poziva**

Republika Slovenija, Ministrstvo za kulturo, Maistrova ulica 10, Ljubljana (v nadaljevanju: ministrstvo).

2. Predmet javnega poziva

Predmet javnega poziva je zbiranje predlogov za predstavitev vrhunske slovenske umetniške produkcije s področja sodobnih vizualnih umetnosti, intermedijskih umetnosti in oblikovanja na osrednjih umetniških sejmih v mednarodnem prostoru in vključevanje v referenčne razstavne in festivalske dogodke na mednarodni ravni, in sicer v obdobju od januarja do junija 2024.

V pozivu uporabljeni in zapisani izrazi v slovnični obliki za moški spol se uporabljajo kot nevtralni za ženski in moški spol.

**3. Področji javnega poziva**

Ministrstvo v okviru javnega poziva razpisuje sofinanciranje projektov na naslednjih področjih:

**3.1.** **Predstavitve vizualnih in intermedijskih umetnikov in oblikovalcev, ki delujejo v Sloveniji[[1]](#footnote-1) in bodo Slovenijo predstavljali na mednarodnih umetniških in oblikovalskih sejmih:**

– **kategorija I:** Art Basel, Art Basel (Hong Kong), Arco Madrid, Frieze New York, Milano Design Week, Milano Fashion Week, Paris Fashion Week in drugi sejmi primerljive kategorije.

– **kategorija II:** Volta Basel, Liste Basel, Art Brussels, Art Rotterdam, Miart Milano, London Fashion Week, Spark Art Fair Vienna, Dallas Art Fair, NY Art Book Fair, Berlin Design Week in drugi sejmi primerljive kategorije.

– **kategorija III:** Photo Basel, Photo London, 3 Days of Design, London Craft Week, Index Art Book Fair in drugi sejmi primerljive kategorije.

**3.2. Sodelovanje slovenskih vizualnih in intermedijskih umetnikov ter oblikovalcev na referenčnih mednarodnih razstavnih in festivalskih prireditvah:**

Mednarodni bienali in festivali s področja vizualnih umetnosti, intermedijskih umetnosti in oblikovanja, ter sodelovanje pri razstavnih projektih muzejev in galerij v mednarodnem prostoru.

4. Cilj javnega poziva

Cilj javnega poziva je spodbujanje projektov mednarodnega sodelovanja in kontinuirano predstavljanje vrhunske slovenske umetniške produkcije v mednarodnem prostoru, povečanje njene prepoznavnosti, spodbujanje mednarodnega sodelovanja in uveljavljanja slovenskih vizualnih in intermedijskih umetnikov ter oblikovalcev.

**5. Upravičeni stroški**

Upravičeni stroški, ki jih sofinancira ministrstvo:

* izhajajo iz predmeta pogodbe,
* so nujni za kakovostno predstavitev vrhunske slovenske umetniške produkcije,
* nastanejo izključno za namen realizacije sofinanciranega projekta in se lahko v celoti pripišejo temu projektu,
* so opredeljeni v prijavi prijavitelja,
* so utemeljeni ter skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* so dejansko nastali izvajalcu (koproducentu ali soorganizatorju),
* so transparentni in preverljivi,
* so izkazani z računi, pogodbami, potrdili o izvedenih plačilih in drugo obračunsko dokumentacijo v skladu z veljavnimi računovodskimi standardi,
* niso in ne bodo sočasno financirani od drugih sofinancerjev projekta (dvojno financiranje).

Stroški za alkoholne pijače, tobačne izdelke, reprezentanco ter nakup opreme niso upravičeni stroški projekta.

**6. Pogoji za sodelovanje na pozivu**

Na poziv se lahko prijavijo le prijavitelji (upravičene osebe), ki izpolnjujejo naslednje splošne pogoje:

**6.1. Splošni pogoji**

Splošne pogoje izpolnjujejo prijavitelji, ki:

1. so nevladne kulturne organizacije, registrirane za opravljanje kulturno-umetniških dejavnosti ter posredovanje kulturnih dobrin v Sloveniji, ki že delujejo na področju javnega poziva, glede na osnovno dejavnost pa niso ljubiteljske, izobraževalne, znanstvene ali vzgojno-izobraževalne institucije oziroma organizacije, katerih temeljni namen za ustanovitev ni bilo opravljanje kulturno-umetniških dejavnosti ter posredovanje kulturnih dobrin v Sloveniji,

oziroma

so samozaposleni v kulturi in druge fizične osebe s področij vizualnih umetnosti, intermedijskih umetnosti in oblikovanja, ki so s strani organizatorja uradno povabljeni na sejemske, razstavne ali festivalske dogodke, navedene pod točko 3. besedila poziva,

2. zagotavljajo dostopnost projekta javnosti,

3. se bodo mednarodnega umetniškega ali oblikovalskega sejma oziroma referenčne mednarodne razstavne ali festivalske prireditve udeležili med januarjem in junijem 2024,

4. se prijavljajo na mednarodni umetniški ali oblikovalski sejem oziroma referenčno mednarodno razstavno ali festivalsko prireditev na mednarodni ravni, ki se začne najpozneje 30. 6. 2024,

5. prijavljajo projekte, katerih zaprošeni znesek financiranja ne presega najvišje možne višine zaprošenih sredstev, ki je opredeljena na posameznem sklopu,

6. prihodki projekta ne presegajo odhodkov projekta,

7. prijavljeni projekt ni del kulturnega programa prijavitelja, izbranega na Javnem razpisu za izbor javnih kulturnih programov na področju umetnosti, ki jih bo v letih 2022–2025 sofinancirala Republika Slovenija iz proračuna, namenjenega za kulturo (JPR-PROG-2022-2025). Prijavitelji s te točke lahko izjemoma prijavijo projekte, ki jih ni bilo mogoče vnaprej načrtovati in niso bili del prijave na programski razpis, kar morajo izkazati z ustrezno dokumentacijo oziroma utemeljitvijo,

8. prijavljeni projekt ni vključen v sklop večletnih kulturnih projektov, izbranih na Javnem razpisu za izbor večletnih kulturnih projektov, ki jih bo na področjih umetnosti v letih 2022–2025 sofinancirala Republika Slovenija iz proračuna, namenjenega za kulturo (JPR-VP-UM-2022-2025), oziroma niso bili izbrani na drugih projektnih razpisih ali pozivih ministrstva,

9. ne prijavljajo projektov, ki so že bili izbrani na programskih ali projektnih razpisih oz. pozivih Slovenskega filmskega centra, javne agencije RS, Javnega sklada RS za kulturne dejavnosti, Javne agencije za knjigo RS, Centra za kreativnost in drugih ministrstev, ter ne prijavljajo projekta, ki je v produkciji Moderne galerije nacionalna predstavitev Republike Slovenije na 60. mednarodni umetnostni razstavi v Benetkah – beneškem bienalu 2024,

10. ne prijavljajo projektov, sofinanciranih na podlagi 102. člena ZUJIK (interventna sredstva),

11. isti prijavitelj lahko na ta poziv (JCP-MED-VIZ-POM-2024) odda največ dve vlogi,

12. dovoljujejo objavo osebnih podatkov z namenom objave rezultatov poziva na spletni strani ministrstva, skladno z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15, 7/18 in 141/22) in Zakonom o varstvu osebnih podatkov (Uradni list RS, št.163/22),

13. bodo samozaposlenim v kulturi in drugim fizičnim osebam, ki jih bodo angažirali v okviru kulturnega projekta, za opravljeno delo zagotovili plačilo, primerljivo plačilu zaposlenih na projektu,

14. so v primeru, da so bili pogodbena stranka ministrstva v obdobju od 1. 1. 2022 do zaključka javnega poziva, izpolnjevali vse pogodbene obveznosti do ministrstva (podlaga za ugotovitev izpolnjevanja pogodbenih obveznosti je arhivirana dokumentacija ministrstva za leta 2022, 2023 in 2024),

15. je vloga v celoti napisana v slovenskem jeziku (razen morebitnih originalnih izjav tujih
partnerjev, ki pa jim je treba priložiti prevod v slovenski jezik).

Prijavitelj poda izjavo o izpolnjevanju pogojev iz točke 6.1. s podpisanimi izjavami v prijavni aplikaciji. V primeru, da ministrstvo naknadno zahteva originalna potrdila o izpolnjevanju splošnih pogojev po posameznih točkah, jih mora prijavitelj dostaviti v zahtevanem roku.

6.2. Posebni pogoji

6.2.1. Predstavitve vizualnih in intermedijskih umetnikov ter oblikovalcev, ki delujejo v Sloveniji in bodo Slovenijo predstavljali na mednarodnih umetniških in oblikovalskih sejmih iz točke 3.1.

Posebne pogoje izpolnjujejo prijavitelji, ki:

* prijavljajo projekt, ki ga je mogoče uvrstiti v I., II. ali III. kategorijo točke 3.1. besedila poziva,
* prijavljajo projekt, pri katerem zaprošena sredstva ne presegajo 70 % celotne vrednosti in za posamezen projekt ne presegajo 15.000 EUR za sejme pod oznako I., 12.000 EUR za sejme pod oznako II. in 10.000 EUR za sejme pod oznako III.,

– v primeru, da se prijavitelj prijavi na sejem, ki ni opredeljen pod točko 3.1., in zaproša za sredstva, ki kategoriji sejma ne ustrezajo, bo strokovna komisija vlogo uvrstila v ustrezno kategorijo in jo ustrezno finančno vrednotila,

* v nabor vključujejo vsaj 50 % slovenskih vizualnih, intermedijskih umetnikov ali oblikovalcev (avtorjev),
* zagotavljajo, da bo prijavljeni projekt v celoti izveden v obdobju med januarjem in junijem 2024,
* redno ali projektno sodelujejo s strokovnjaki s področja vizualnih umetnosti, intermedijskih umetnosti ali oblikovanja, kar je razvidno iz referenc prijavitelja.

**6.2.2. Sodelovanje slovenskih vizualnih in intermedijskih** **umetnikov ter oblikovalcev na referenčnih mednarodnih razstavnih in festivalskih prireditvah iz točke 3.2.**

Posebne pogoje izpolnjujejo prijavitelji, ki:

* delujejo na področju vizualnih umetnosti, intermedijskih umetnosti ali oblikovanja in Slovenijo predstavljajo v mednarodnem prostoru,
* prijavljajo projekt, pri katerem zaprošena sredstva ne presegajo 70 % celotne vrednosti in za posamezen projekt ne presegajo 8.000 EUR za pravne osebe in 5.000 EUR za samozaposlene v kulturi in druge fizične osebe,
* zagotavljajo, da bo prijavljeni projekt v celoti izveden v obdobju med januarjem in junijem 2024.

**7. Izpolnjevanje pogojev poziva**

Izpolnjevanje pogojev ugotavlja uradna oseba za področje vizualnih umetnosti. Vloge, prispele na poziv, se odpira po vrstnem redu prispetja vlog.

Prijavitelji formalno nepopolnih vlog bodo pisno pozvani k dopolnitvi vloge. Prijavitelj mora vlogo dopolniti v petih dneh po prejemu poziva za dopolnitev, sicer se bo štela kot nepopolna. V pozivu k dopolnitvi bo prijavitelj opozorjen, da se vrstni red obravnave določi, ko je vloga popolna. Vloge, ki ne bodo pravočasne, popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

Ministrstvo lahko v primeru naknadne ugotovitve neizpolnjevanja pogojev in po že izdani dokončni odločbi o sofinanciranju spremeni odločitev in z izvajalcem ne sklene pogodbe.

8. Kriteriji javnega poziva

Pravočasne in popolne vloge ter vloge upravičenih oseb bo obravnavala pristojna strokovna komisija (strokovna komisija za vizualne umetnosti, strokovna komisija za arhitekturo in oblikovanje, strokovna komisija za intermedijske umetnosti) po vrstnem redu njihovega prispetja, in sicer skladno z naslednjimi kriteriji:

**8.1.** **Predstavitve vizualnih in intermedijskih umetnikov ter oblikovalcev, ki delujejo v Sloveniji in bodo Slovenijo predstavljali na mednarodnih umetniških in oblikovalskih sejmih iz točke 3.1.**

|  |  |  |
| --- | --- | --- |
|  | **Kriteriji** | **Najvišje možno št. prejetih točk** |
| 1. | **Reference prijavitelja v Sloveniji in v mednarodnem okolju v obdobju 2022–2024:** (brez referenc: 0 točk; manj referenčno: 1–5 točk; referenčno: 6–11 točk; zelo referenčno: 12–16 točk; presežno: 17–20 točk) | **20** |
| 2. | **Referenčnost sejma:**Kategorija I: 40 točkKategorija II: 30 točkKategorija III: 20 točk | **40** |
| 3. | **Število predstavljenih umetnikov:**1: 10 točk2: 20 točk3–4: 30 točk5 in več: 40 točk | **40** |
|  | SKUPAJ | **100** |

**8.2. Sodelovanje slovenskih vizualnih in intermedijskih umetnikov ter oblikovalcev na referenčnih mednarodnih razstavnih in festivalskih prireditvah iz točke 3.2.**

|  |  |  |
| --- | --- | --- |
| **Kriteriji** | **DA** | **NE** |
| 1. Izkazovanje uveljavljenosti doma in predvsem v mednarodnem okolju oziroma kontinuirane prisotnosti prijavitelja na mednarodni umetniški sceni na področju vizualnih umetnosti, intermedijskih umetnosti ali oblikovanja. |  |  |
| 2. Razstavna in/ali festivalska prireditev je referenčna. |  |  |
| 3. Vloga je utemeljena in realno ovrednotena. |  |  |

9. Uporaba kriterijev in določitev višine sofinanciranja

Vloge za posamezno področje bo po vrstnem redu njihovega prispetja obravnavala pristojna strokovna komisija (strokovna komisija za vizualne umetnosti, strokovna komisija za arhitekturo in oblikovanje, strokovna komisija za intermedijske umetnosti) v skladu s kriteriji poziva. Vrstni red prispetja posamezne vloge na posamezni sklop se določi, ko je vloga popolna.

Strokovna komisija lahko predlaga v financiranje projekte, ki izpolnjujejo kriterije za posamezna področja, do porabe sredstev. V primeru, da za zadnjega prijavitelja ne bo več na razpolago sredstev v višini, ki bi mu pripadala glede na število prejetih točk, bo sofinanciranje mogoče le v višini preostanka sredstev.

**Uporaba kriterijev za področje**

* **Predstavitve vizualnih in intermedijskih umetnikov ter oblikovalcev, ki delujejo v Sloveniji in bodo Slovenijo predstavljali na mednarodnih umetniških in oblikovalskih sejmih (točka 3.1.)**

Strokovna komisija lahko predlaga v financiranje projekte udeležbe na umetniških sejmih iz točke 3.1., ki jih prijavijo prijavitelji, ki dosežejo najmanj 45 točk. Projekti, ki bodo zbrali najvišje možno število točk (glede na prijavljeno kategorijo sejma; referenčnost sejma I – 100 točk, referenčnost sejma II – 90 točk in referenčnost sejma III – 80 točk), bodo sofinancirani v višini 100 % zaprošene vrednosti, vsaka točka manj pa pomeni sorazmerno nižja odobrena sredstva glede na zaprošeno vrednost.

Med vlogami, ki so prispele istočasno in zaradi porabe sredstev ne morejo biti v celoti sofinancirane, se preostanek sredstev razdeli med prijavitelje sorazmerno glede na zaprošena sredstva.

* **Sodelovanje slovenskih vizualnih in intermedijskih** **umetnikov ter oblikovalcev na referenčnih mednarodnih razstavnih in festivalskih prireditvah (točka 3.2.):**

Strokovna komisija lahko predlaga v sofinanciranje projekte udeležbe na referenčnih mednarodnih razstavnih in festivalskih prireditvah, katerih vsi kriteriji v točki 8.2. so ocenjeni z DA, in sicer v višini zaprošenih sredstev največ 8.000 EUR za pravne osebe in največ 5.000 EUR za fizične osebe.

Med vlogami, ki so prispele istočasno in zaradi porabe sredstev ne morejo biti v celoti sofinancirane, se preostanek sredstev razdeli med prijavitelje sorazmerno glede na zaprošena sredstva.

10. Okvirna vrednost razpisanih sredstev

Okvirna vrednost razpoložljivih sredstev znaša predvidoma 60.000,00 EUR. Sredstva so rezervirana na proračunski postavki 131072 – kulturne in kreativne industrije.

**Obdobje za porabo dodeljenih sredstev**

Dodeljena proračunska sredstva morajo biti porabljena v proračunskem letu 2024 oziroma v plačilnih rokih, kot jih določata Zakon o izvrševanju proračunov Republike Slovenije za leti 2024 in 2025 (Uradni list RS, 123/23 in 12/24) in Spremembe proračuna RS za leto 2024 (Uradni list RS, št. 123/23).

**11. Oddaja vlog in rok za oddajo vlog na poziv**

Poziv se začne 5. 4. 2024 ob 16.00 in se zaključi s porabo razpoložljivih sredstev, vendar traja najdlje do 30. 6. 2024.

V okviru tega roka se bodo vloge obravnavale sproti po vrstnem redu njihovega prispetja. Vrstni red se določi, ko je vloga popolna.

Vloga mora biti izpolnjena in oddana v elektronski obliki na prijavnem obrazcu v spletni aplikaciji eJR (na naslovu: https://ejr.ekultura.gov.si/ejr-web/) z vsemi dokazili in prilogami, v skladu z zahtevami tega javnega poziva in v slovenskem jeziku. Vloga mora biti oddana oziroma predložena na enega od načinov, opredeljenih v točkah 11.1. in 11.2. Prijavitelj naj vlogo odda v skladu z izbranim podpodročjem znotraj poziva JCP-MED-VIZ-POM-2024.

**11.1. Oddaja elektronsko podpisane vloge**

Prijavitelj vlogo na javni poziv odda na prijavnem obrazcu v spletni aplikaciji eJR na naslovu: http://ejr.ekultura.gov.si/ejr-web in jo elektronsko podpiše. V tem primeru vloge ni treba natisniti in poslati po navadni pošti.

Elektronsko podpisana prijava se šteje za pravočasno, če je izpolnjena, elektronsko podpisana in oddana na prijavnem obrazcu v spletni aplikaciji eJR do vključno **30. 6. 2024 do 23.59**.

**11.2. Oddaja lastnoročno podpisane vloge**

Če prijavitelj nima kvalificiranega digitalnega potrdila ali mobilne identitete smsPASS, vlogo na javni poziv kljub temu izpolni na prijavnem obrazcu v spletni aplikaciji eJR na naslovu: https://ejr.ekultura.gov.si/ejr-web/, nato pa obrazec natisne in lastnoročno podpiše. Obe obliki prijave, elektronska brez digitalnega podpisa in tiskana, morata biti vsebinsko popolnoma enaki. V primeru razlik se upošteva tiskana različica.

Lastnoročno podpisana vloga se šteje za pravočasno, če je v poslovnem času ministrstva (od ponedeljka do četrtka od 9.00 do 15.30 in v petek od 9.00 do 14.30) osebno predložena v glavni pisarni ministrstva ali po pošti poslana na naslov: **Ministrstvo za kulturo Republike Slovenije, Maistrova ulica 10, 1000 Ljubljana**, najpozneje do **30. 6. 2024** oziroma najpozneje ta dan oddana na pošti kot priporočena pošiljka. Pošiljka mora biti poslana **v zaprti kuverti z izpisom na prednji strani:** NE ODPIRAJ – PRIJAVA NA JAVNI POZIV z oznako JCP-MED-VIZ-POM-2024. Na ovojnico je treba nalepiti A4-dokument »Kuverta«, ki je priloga tega javnega poziva in vsebuje vse potrebne podatke, kot so naslov, oznaka javnega poziva, navedba prijavitelja in drugo.

Zaželeno je, da vse obvezne priloge, določene v dokumentaciji poziva oziroma besedilu tega javnega poziva, priložite le v spletnem obrazcu in jih fizično ne pošiljate.

V primeru, da bo prijavitelj prijavil več vlog, mora vsako oddati ločeno oziroma v ločeni kuverti.

**12. Dokumentacija poziva**

Dokumentacija poziva obsega:

* besedilo poziva z oznako JPR-MED-VIZ-POM-2024,
* prijavni obrazec s prilogami v spletni aplikaciji eJR na naslovu: https://ejr.ekultura.gov.si/ejr-web/.

Dokumentacija poziva je objavljena na spletni strani ministrstva v zavihku Javne objave in je dostopna na elektronskem naslovu https://www.gov.si/drzavni-organi/ministrstva/ministrstvo-za-kulturo/javne-objave/. Na tem spletnem naslovu so tudi vsi drugi podatki, povezani s pozivom z oznako JCP-MED-VIZ-POM-2024.

**13. Zavrženje vlog**

Za **prepozno** se bo štela vloga, ki ne bo oddana v spletni aplikaciji eJR do vključno **30. 6. 2024** do **23.59.** Za prepozno se šteje tudi vloga, ki je prispela po dnevu, ko se je javni poziv končal zaradi porabe sredstev.

V primeru, da prijavitelj nima digitalne identitete za elektronsko podpisovanje in vlogo podpiše fizično, se za prepozno šteje vloga, ki ni bila v poslovnem času ministrstva osebno predložena v glavni pisarni ministrstva ali po pošti poslana na naslov: **Ministrstvo za kulturo Republike Slovenije, Maistrova 10, 1000 Ljubljana** najpozneje do **30. 6. 2024** oziroma najpozneje ta dan oddana na pošti kot priporočena pošiljka. V okviru tega roka se bodo vloge obravnavale sproti po vrstnem redu njihovega prispetja. Vrstni red se določi, ko je vloga popolna.

Vloge, ki jih bodo prijavitelji vložili po preteku roka poziva, se bodo v skladu s četrtim odstavkom 111. člena ZUJIK štele za prepozne.

Vloge, ki ne bodo vsebovale vseh obveznih sestavin, ki jih določa besedilo javnega poziva, in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za nepopolne.

Prijavitelj, čigar vloga ne bo izpolnjevala pogojev za sodelovanje na tem javnem pozivu, določenih v besedilu tega javnega poziva, se bo štel za neupravičeno osebo. Izpolnjevanje pogojev se ugotavlja na podlagi vloge prijavitelja in obveznih dokazil.

Ministrstvo bo na podlagi četrtega odstavka 111. člena ZUJIK s sklepom zavrglo:

– prepozno vlogo,

– nepopolno in/ali prepozno dopolnjeno vlogo,

– vlogo, ki jo bo oddala neupravičena oseba.

V primeru, da prijavitelji oddajo na poziv JCP-MED-VIZ-POM-2024 več kot dve vlogi, se bosta upoštevali prvoprispeli popolni vlogi, ostale vloge bodo zavržene.

Oddaja popolne vloge pomeni, da se prijavitelj strinja z vsemi pogoji in kriteriji poziva.

**14. Pristojni uslužbenki za posredovanje informacij in pojasnil**

Maja Šučur, maja.sucur@gov.si

Laura Škerbec, laura.skerbec@gov.si

**15. Odločitev**

Ministrica za kulturo na podlagi predloga strokovne komisije o vsaki ustrezni vlogi, prispeli na poziv, izda posamično odločbo, s katero odloči o odobritvi ali zavrnitvi vloge. Odločba o odobritvi je podlaga za sklenitev pogodbe. V primeru, da ne pride do sklenitve pogodbe ali da pride do odstopa od pogodbe, se lahko sprejme v sofinanciranje popolno vlogo naslednjega upravičenega prijavitelja, ki zaradi porabe sredstev ni bila sprejeta v sofinanciranje.

Ministrstvo bo izbralo predloge kulturnih projektov po postopku, kot ga določa Pravilnik o izvedbi javnega poziva in javnega razpisa.

OPOZORILO

Prijavitelje opozarjamo, da je izvedba postopka poziva z oznako JCP-MED-VIZ-POM-2024 vezana na proračunske zmogljivosti ministrstva. V primeru, da pride do sprememb v državnem proračunu ali finančnem načrtu ministrstva, ki neposredno vplivajo na izvedbo postopka poziva z oznako JCP-MED-VIZ-POM-2024, je ministrstvo dolžno ukrepati v skladu s spremembami v državnem proračunu oziroma finančnemu načrtu ministrstva.

 Dr. Asta Vrečko

 ministrica

1. Med slovenske in v Sloveniji delujoče umetnike uvrščamo vse avtorje, ki delujejo v Sloveniji, v zamejstvu in mednarodnem prostoru kot tudi tuje avtorje, ki živijo in ustvarjajo v Sloveniji in jo predstavljajo v mednarodnem prostoru (v nadaljevanju: slovenski vizualni in intermedijski umetniki ter oblikovalci). [↑](#footnote-ref-1)